**Ευρωπαϊκή Πολιτική, Διεθνείς Σχέσεις**

Μεταπτυχιακό μάθημα β’ εξάμηνου Κατεύθυνση «Διακυβέρνηση»

**ΣΚΟΠΟΣ ΚΑΙ ΑΝΤΙΚΕΙΜΕΝΟ**

Το μάθημα περιλαμβάνει δύο διακριτά τμήματα. Στο πρώτο τμήμα αναλύονται **η δομή της Ε.Ε. και ιδίως οι μέθοδοι λήψης αποφάσεων στην Ένωση**. Στόχος του τμήματος αυτού είναι η εξοικείωση των φοιτητών με την λειτουργία της Ε.Ε. ιδίως από την οπτική της εθνικής διοίκησης. Στο τμήμα αυτό εξετάζεται συνοπτικά:

* η θεσμική εξέλιξη της ευρωπαϊκής ενοποίησης και τα θεσμικά χαρακτηριστικά της Ένωσης με την Συνθήκη της Λισσαβώνας, ιδίως οι αρμοδιότητες και ο ρόλος των οργάνων της Ε.Ε.
* οι διαδικασίες λήψης αποφάσεων στο εσωτερικό της Ε.Ε. με έμφαση στην προ-νομοθετική διαβούλευση και στην πολυ-επίπεδη λήψη των αποφάσεων.

Τέλος, γίνεται σύντομη αναφορά στην ιστορική πορεία της ένταξης της Ελλάδας στο ευρωπαϊκό εγχείρημα και στις συνέπειες της ένταξης αυτής.

Το δεύτερο τμήμα αναλύει ειδικότερα τους **τρόπους ενσωμάτωσης των ευρωπαϊκών αποφάσεων στο εθνικό σύστημα διακυβέρνησης**, τις διαδικασίες που ακολουθούνται για το σκοπό αυτό και τις άμεσες και έμμεσες συνέπειες που έχει η σταδιακή ενίσχυση των ευρωπαϊκών τομέων λήψης αποφάσεων στο εθνικό πλαίσιο. Ειδικότερα αναλύονται:

* Η έννοια της πολυεπίπεδης διακυβέρνησης στο πλαίσιο της Ε.Ε. και οι επιπτώσεις του φαινομένου αυτού στη δομή και λειτουργία του ελληνικού κράτους
* Οι τρόποι με τους οποίους επηρεάζουν και παρεμβαίνουν οι αποφάσεις αυτές στις εθνικές πολιτικές και δομές.
* Οι αλλαγές στον τρόπο άσκησης της εθνικής εξουσίας και ο σταδιακός «εξευρωπαϊσμός» θεσμών, δομών και πολιτικών της χώρας ως συνέπεια της αυξανόμενης ώσμωσης του εθνικού και του υπερεθνικού επιπέδου.
* Οι σχέσεις που διαμορφώνονται ανάμεσα στα διάφορα επίπεδα διακυβέρνησης και οι μεταβολές στις αρμοδιότητες των οργάνων στο ελληνικό σύστημα διακυβέρνησης ως αποτέλεσμα ευρωπαϊκών πολιτικών και καθοδηγητήριων γραμμών.

Τέλος, στο ίδιο τμήμα, αναλύονται οι τρόποι με τους οποίους αυτές οι ευρωπαϊκές κατευθύνσεις επιβάλλουν την προσέγγιση και την ομοιομορφία στις δομές και τον τρόπο λειτουργίας των κρατών μελών τους.

Οι σειρά των παραδόσεων για το ακαδημαϊκό έτος 2022-23 είναι:

Διάλεξη 1. Η ιστορική πορεία της ευρωπαϊκής ενοποίησης - από την κοινή αγορά στην ομοσπονδιακή λογική της Ε.Ε. - Το θεσμικό οικοδόμημα της Ε.Ε.

Διάλεξη 2. Η διαδικασία λήψεως αποφάσεων και διαμόρφωσης πολιτικών στην Ε.Ε. - Έννοια του «εξευρωπαϊσμού» των εθνικών πολιτικών – η παρείσφρηση των ευρωπαϊκών προτεραιοτήτων στο ελληνικό σύστημα διακυβέρνησης

Διάλεξη 3. η κοινή εμπορική πολιτική – μορφές οικονομικής ενοποίησης

Διάλεξη 4 - η κοινή γεωργική πολιτική

Διάλεξη 5 - η μεταναστευτική πολιτική και η πολιτική ασύλου

Διάλεξη 6 – η πολιτική περιβάλλοντος και η κλιματική αλλαγή

Διάλεξη 7 – η Ο.Ν.Ε. και η νομισματική πολιτική

Διάλεξη 8 – η κοινή εξωτερική πολιτική και η κοινή πολιτική άμυνας

Διάλεξη 9 – οι κοινές πολιτικές στην εκπαίδευση

Διάλεξη 10 – η περιφερειακή πολιτική και η πολιτική συνοχής

Διάλεξη 11 – παρουσιάσεις εργασιών

Διάλεξη 12 – παρουσιάσεις εργασιών

Διάλεξη 13 – Ανασκόπηση μαθήματος.

**ΜΑΘΗΣΙΑΚΑ ΑΠΟΤΕΛΕΣΜΑΤΑ**

Με την επιτυχή ολοκλήρωση του μαθήματος οι φοιτητές θα έχουν την ικανότητα να:

* Κατανοήσουν την δομή, λειτουργία και διαδικασία λήψης αποφάσεων στην Ε.Ε.
* Ορίσουν και να εξηγήσουν το θεωρητικό πλαίσιο της πολυεπίπεδης λειτουργίας των κρατικών και υπερ-κρατικών δομών αλλά και τις πρακτικές και ουσιαστικές συνέπειές της.
* Αναλύσουν τις διάφορες διεργασίες και διαδικασίες στη διαμόρφωση των θέσεων της χώρας στα ευρωπαϊκά βήματα αλλά και, γενικότερα, τους παράγοντες που συμβάλλουν στη διαμόρφωση των αποφάσεων στην Ε.Ε.
* Κατανοήσουν την διαδικασία του εξευρωπαϊσμού και τις επιπτώσεις του στην εθνική διαμόρφωση των πολιτικών.

**ΑΞΙΟΛΟΓΗΣΗ**

Η αξιολόγηση πραγματοποιείται καθ’ όλη τη διάρκεια του μαθήματος. Η τελική βαθμολογία του φοιτητή υπολογίζεται με βάση τον μέσο όρο των εργασιών κατά τη διάρκεια του εξαμήνου (40%), την τελική εργασία 40%) και την προσωπική παρουσία και συμμετοχή στην τάξη και παρουσίαση της τελικής εργασίας (20%). Οι εργασίες παρουσιάζονται κατά τη διάρκεια των μαθημάτων. Όλες οι εργασίες παραδίδονται μέχρι το τέλος της εξεταστικής περιόδου και βαθμολογούνται για αυτήν. Οι φοιτητές που επιθυμούν βελτίωση του βαθμού τους ή που δεν επέτυχαν, μπορούν να επανυποβάλουν την τελική εργασία κατά την επαναληπτική εξεταστική περίοδο.

Η πολύ καλή γνώση της αγγλικής (αλλά και άλλων γλωσσών) είναι απαραίτητη προϋπόθεση για την επιτυχή παρακολούθηση του μαθήματος δεδομένου ότι η βιβλιογραφία που χρησιμοποιείται είναι κυρίως ξενόγλωσση.

Η παρουσία στο μάθημα είναι υποχρεωτική, όπως άλλωστε σε όλο το ΜΠΣ, και τεκμηριώνεται με την υπογραφή παρουσιολογίου. Κάθε φοιτητής μπορεί να απουσιάσει (δικαιολογημένα ή όχι) από έως τρία μαθήματα μεταξύ των οποίων δεν μπορεί να είναι εκείνο της παρουσίασης της εργασίας του.

**ΕΝΔΕΙΚΤΙΚΗ ΒΙΒΛΙΟΓΡΑΦΙΑ (θα σας δίδεται εξειδικευμένη βιβλιογραφία για κάθε ενότητα που θα αναρτάται στο e-learning)**

* John McCormick, Understanding the European Union, A concise introduction, 6th edt, Palgrave Macmillan, 2014.
* John Peterson and Michael Shackleton, The Institutions of the European Union, 3rd edt, Oxford University Press, 2012.
* Ian Bache and Matthew Flinders (eds). Multi-level Governance. OUP. Oxford. 2004.
* Rod Hague and Martin Harrop: Comparative Government and Politics An Introduction (8th Edition). Palgrave. London. 2010.
* Mareike Kleine, Informal Governance in the European Union: How Governments Make International Organizations Work, Cornell University Press, 2013
* Μάνος Γ. Παπάζογλου: Εξευρωπαϊσμός και δημοκρατικά ελλείμματα. Η έννοια της “κρίσης νομιμοποίησης”. Κείμενο εργασίας 09/2010. Αθήνα. ΕΛΙΑΜΕΠ. 2010.
* Headley, John: “The Europeanization of the world: on the origins of human rights and democracy” Princeton University Press. 2008.
* K. Lavdas: “The Europeanization of Greece: interest politics and the crisis of integration”. New York: St. Martin’s Press, 1997.
* Hooghe L – Marks G. “Multi-level governance and European integration»: Rowman and Littlefield publishing. Oxford. 2001
* Kalliope Spanou, Managing Europe from home. The Europeanisation of the Greek Core Executive. Occasional paper 4.1. September 2003. Dublin European Institute.
* Featherstone, K. (επιμ.) (2007), Πολιτική στην Ελλάδα: η Πρόκληση του Εκσυγχρονισμού, Αθήνα: Εκδόσεις Οκτώ.
* -Featherstone, K. και Δ. Παπαδημητρίου (2010), Τα όρια του εξευρωπαϊσμού. Δημόσια πολιτική και μεταρρυθμίσεις στην Ελλάδα, Αθήνα: Εκδόσεις Οκτώ.
* -Σπανού, Κ. (2001), Ελληνική Διοίκηση και Ευρωπαϊκή Ολοκλήρωση, Αθήνα:  Εκδόσεις Παπαζήση ΑΕBΕ.
* Νίκος Μούσης, *Ευρωπαϊκή Ένωση. Δίκαιο, Οικονομία, Πολιτική.* Αθήνα: εκδ. Παπαζήσης (η πιο πρόσφατη έκδοση).
* Νeil Νugent, *Πολιτική και Διακυβέρνηση της Ευρωπαϊκής Ένωσης,* Αθήνα, εκδ. Σαββάλας, 2010.